Venstres Folketingsmedlem Tina Nedergaard overvejer sin politiske fremtid. Det siger hun i sin første kommentar, efter at hun har trukket sig som borgmesterkandidat i Mariagerfjord Kommune, oplyser DR Nordjylland. Hun vil ikke nærmere ind på årsagen til sit tilbagetog, men erklærer sig skuffet over udfaldet, og henviser ellers til pressemeddelelsen fra tirsdag eftermiddag, hvor uenighed om Venstres politiske linje i kommunen blev angivet som årsag. Tina Nedergaard siger i dag, at hun nu tænker over, hvad hun vil rent politisk. Hun overvejer helt at droppe opstilling til byråddet i Mariagerfjord, og måske at genopstille til næste Folketingsvalg. - I hvert fald får jeg nu tid til en øget indsats som medlem af Venstres Folketingsgruppe, siger hun. Den tidligere undervisningsminister er valgt i Brønderslev-kredsen, men gav kredsen fra sig, da hun i 2012 blev udpeget som borgmesterkandidat.

Opsummering:
Den tidligere minister udtaler sig for første gang, siden hun trak sig som borgmesterkandidat.